周草窗吟藁號蠟屐爲賦古語
作者：釋文珦
朝代：宋

paragraphs: 嘗聞阮孚心好屐，對客蠟之手不釋。
閒暢非唯時所推，千載嘉名猶著白。
弁山山陽有吟翁，嗜詩亦與嗜屐同。
盡將書傳資詩用，字字句句加磨礱。
萬象一時供掇拾，大翫於詞成鉅集。
還將蠟屐以自名，吾知清尚人難及。
尚喜江湖有此翁，此詩此屐當無窮。